B. Bugár, podpredseda NR SR: (2005-03-16):
D. Štrofová, poslankyňa: Ďakujem, pán predsedajúci, ja možno toho trošku budem mať viac ako predrečníčka kolegyňa vzhľadom na to, že som naozaj sa snažila získať čo najviac a čo najodbornejších stanovísk z viacerých organizácií, vinárskych, a rôznych združení, ktoré som sa, aspoň časť, snažila spracovať. Prednesiem potom pozmeňujúce návrhy, ale v úvode by som chcela povedať, že v tej podobe, ako nám bol tento zákon predložený, by som ja osobne navrhla, aby bol stiahnutý a aby bol prepracovaný, lebo je tam veľmi veľa závažných nedostatkov a chýb, ktoré by mali byť upravené. Je možné, že už v procese vo výbore sa niečo pozmenilo, ako som počula od spravodajcu, ale ja osobne si myslím, že teda ešte je tam veľmi veľa toho nechaného, ktoré zbytočne našich výrobcov bude diskriminovať. Takže ak dovolíte, ja by som začala so svojimi pozmeňujúcimi návrhmi. Po prvé. § 2 ods. 25 za slovami „na báze“ vypustiť slovo „hrozno“ a nahradiť slovami „viniča hroznorodého vinis vinifera“. Odôvodňujem to tým, že je mnoho ďalších druhov hrozna, z ktorých nie je prípustné vyrábať víno. Čiže je nevyhnutné bližšie špecifikovať, o čo ide. Po druhé. V § 2 ods. 33 slová „chybné víno“ nahradiť slovami „choré víno“. Odôvodnenie. Chyba vína sa dá odstrániť a je ďalej požívateľné. Napríklad ak má víno bielkovinový alebo železitý zákal, ktorý je odstrániteľný jednoduchým technologickým postupom, čiže nejakým číridlom a víno je ďalej konzumovateľné. Koniec koncov sa o tom ďalej aj hovorí v ods. 43, ktorý vlastne takúto možnosť sám pripúšťa. Po tretie. § 15 ods. 1. A tu by som možno práve, je to v listine registrovaných odrôd, je tu tento terminus technicus a vlastne ten sa ďalej špecifikuje v návrhu vyhlášky ministra pôdohospodárstva Slovenskej republiky o podrobnostiach a podmienkach poskytovania výsadbových práv a ktorou sa vykonávajú ďalšie ustanovenia zákona z roku 2004 Z. z. o vinohradníctve a vinárstve v prílohe 6 k vyhláške k tomu číslu zákona, zoznam odrôd viniča na účely výroby akostného vína a akostného vína s prívlastkom, v prvej časti vinohradnícka oblasť karpatská, južnoslovenská, stredoslovenská, nitrianska a východoslovenská, doplniť Cabernet Frank, Cabernet Moravia, Dornfelder, Váh, Nitra, Cserszegi füszeres, Kerner a Domina. V časti vinohradnícka oblasť Tokai doplniť odrodu Zeta, ktorá tu chýbala. Odôvodnenie. V tomto zozname chýba niekoľko odrôd, ktoré sú u nás bežné a vyrábajú sa. Štvorka. § 16 písm. f) akostné víno z ohraničenej vinohradníckej plochy. Tento paragraf, toto celé písmeno by som navrhovala vypustiť. Odôvodnenie: Je to zbytočná kategória, ona sa uvádza síce aj v celom § 22, ktorý by chcel teda tiež celý vypustiť, ale teda, možno v tomto prípade aj tento bod možno beriem späť, lebo bolo by to treba celé potom prečíslovať, ak by sa toto efko vypustilo a dvadsaťdvojka tým pádom tiež, tak bolo by treba tie nasledovné paragrafy prečíslovať. Takže zrejme tuto asi ustúpim. Päťka. § 16 písm. g) akostné víno s prívlastkom. Tu by som sa ale skôr chcela opýtať. Toto nepatrí do pozmeňováku. Tu by som sa chcela opýtať predkladateľa, prečo pristúpil k tomuto označeniu akostné víno s prívlastkom, keďže doteraz sa používalo výberové víno s prívlastkom. Miešajú sa tu totiž tým pádom dve triedy, teda akostné víno a akostné víno s prívlastkom, čo bude pre konzumenta veľmi zanedbateľný rozdiel a preto bude veľakrát splývať, bude veľmi ťažké rozlíšiť podľa názvu, o čo ide, ak teda zanikne označenie kvality. Takže, po šieste. § 24 ods. 3 písm. a) slovo „3 bary“ nahradiť slovom „300 kPa“. Odsek 3 písm. b) jednička, slovo „3,5 baru“ nahradiť slovom „350 kPa“ a slovo „3 bary“ nahradiť slovom „300 kPa“. Odsek 3 písm. c) päť, slovo „3,5 baru“ nahradiť slovom „350 kPa“ a slovo „3 bary“ nahradiť slovom „300 kPa“. Odsek 3 písm. b) päť, slovo „3,5 baru“ nahradiť „350 kPa“ a slovo „3 bary“ nahradiť slovom „300 kPa“. Odsek 3 písm. e) jeden, slovo „3,5 baru“ nahradiť slovom „350 kPa“ a slovo „3 bary“ nahradiť slovom „300 kPa“. Odôvodnenie. Slovo bary sa používalo v minulosti a je to, dnes sa dá nazvať, už archaizmus a všade je štandardné aj v rámci medzinárodných pravidiel a v Európskej únii, že sa používajú kilopascaly, preto je nevyhnutné túto záležitosť upraviť. Siedme. § 24 ods. 3 písm. b) za slovami: „ak bolo vyrobené“ vypustiť slová: „prvotným alebo“ a pokračuje „druhotným kvasením“ a opäť vypustiť slová „muštov alebo“ a pokračuje slovom „vín“. V tom istom § 24, ods. 3 písm. d) za slovami „ak bolo vyrobené“ vypustiť slovo „prvotným“ a nahradiť slovom „druhotným“, pokračuje „kvasením aromatických“ a vypustiť slovo „muštov“ a nahradiť slovom „vín“. Odôvodnenie. Šumivé víno musí byť vyrobené druhotným kvasením vína. Ide totiž o klasickú metódu champagne a tú sa zatiaľ, pokiaľ je známe, nedá iným spôsobom nahradiť. Po ôsme. V návrhu vyhlášky ministra pôdohospodárstva Slovenskej republiky, ktorou sa vykonávajú niektoré ustanovenia zákona, tohto zákona o vinohradníctve a vinárstve v časti evidencia v § 10 za slovami „4 fľaše vína“ doplniť bodku a zvyšný text, citujem: „s obsahom 0,75 l alebo 1 l a ak ide o fľaše s obsahom 0,5 l a menším, počet fliaš vína zodpovedajúci množstvu 3 l vína“. Túto časť vypustiť. Odôvodnenie. Pri preskúšaní nie je nutné množstvo troch litrov. Najkvalitnejšie vína sú balené do objemu 0,5 l, napríklad tokaj alebo ľadové víno, čo je hodnota až niekoľko tisíc korún za fľašu a preto je to aj dosť náročné pre výrobcu a naozaj nie je takéto kvantum nevyhnutné. Deviatka. V návrhu Ministerstva pôdohospodárstva Slovenskej republiky, ktorou sa vykonávajú niektoré ustanovenia práve v zákone o vinohradníctve, vinárstve, zase časť evidencia, v § 11 ods. 5 vypustiť celý text a nahradiť novým textom a to nasledovným: „Teplota zmyslovo hodnoteného bieleho vína musí byť 10 stupňov Celzia až 12 stupňov Celzia, ružového vína 12 stupňov Celzia až 14 stupňov Celzia, červeného vína 15 stupňov Celzia až 18 stupňov Celzia, šumivého bieleho vína 5 stupňov Celzia až 7 stupňov Celzia, šumivého ružového vína 6 stupňov Celzia až 8 stupňov Celzia, šumivého červeného vína 8 stupňov Celzia až 9 stupňov Celzia“. Odôvodnenie: Ide o zásady medzinárodných degustácií a kategória ružových vín tu vôbec nebola upravená. Desiatka. Návrh ministerstva pôdohospodárstva, ktorým sa vykonávajú niektoré ustanovenia zákona o vinohradníctve a vinárstve, znovu v časti evidencia, § 11 ods. 6 za slová „vyhodnotiť najviac“ žiadam vypustiť číslicu „60“ a vložiť číslo „40“. Text pokračuje slovami „vzoriek vína“ a po slovách „po vyhodnotení“ číslicu „30“ vypustiť a nahradiť číslicou „15“. Pri hodnotení vín v medzinárodných konkurzoch je stanovený limit organizáciou pre vinič a víno OIV 30 vzoriek na deň. Pri vyššom počte by sa mohla už stratiť objektivita. Jedenásť. V návrhu Ministerstva pôdohospodárstva Slovenskej republiky, ktorým sa vykonávajú niektoré ustanovenia tohto zákona o vinohradníctve a vinárstve v časti evidencia v § 14 ods. 1 na konci za slovom „mesiacov“ doplniť slová „alebo ak víno zrelo najmenej tri mesiace v kontakte s nepoužitým dubovým drevom, ktoré je v podobe klátikov, stružlín, guličiek a iné“. Koniec úvodzoviek, bodka. Odôvodnenie. Klasická metóda barik je veľmi drahá. Ide o zretie vína zakaždým v novom dubovom sude, ktorého hodnota je asi 30 000 Sk, čo je veľmi náročné a predražuje to. Je už používaná štandardne nová, modernejšia, menej náročná forma, kde nie je nevyhnutný tento dubový sud, ale stačí prídavok čerstvého dubového materiálu. Dvanásť. V návrhu ministra pôdohospodárstva Slovenskej republiky, ktorým sa vykonávajú niektoré ustanovenia zákona o vinohradníctve a vinárstve, znovu časť evidencia, § 14 odsek 2 po slovách „do obehu najmenej“ vypustiť slová „tri roky po“ a nahradiť slovami „po troch rokoch trvajúceho zrenia vo fľaši“ a vypustiť čiarku a slová „v ktorom bolo zozbierané“. Odôvodnenie. Nemožno považovať za archívne víno to, ktoré je staršie ako tri roky, ale bolo nafľašované bezprostredne pred uvedením na trh. Archívne víno totiž musí zrieť minimálne tri roky vo fľaši. Trinástka. V § 36 odsek 1 za slová „muškát žltý“ doplniť slovo „Zeta“. Je to ďalšia odroda. Odôvodnenie: Táto odroda je u nás bežná a v zozname chýba a bola by to veľká diskriminácia pre našich výrobcov. Štrnásť. § 36 odsek 7. Za slovami „nesmie presiahnuť“ vypustiť číslicu „9 500 kg“ a nahradiť slovami „75 hl/ha“. Po slovách „skutočnosť kontroluje“ vypustiť slová „zamestnanec kontrolného ústavu pri osvedčovaní hrozna“ a nahradiť slovami „kontrolný ústav pri zatrieďovaní vína“. Poslednú vetu, „pri prekročení najvyššieho hektárového výnosu sa pokračuje podľa § 10 ods. 3“, vypustiť. Je to opäť ustanovenie, ktoré nás znevýhodňuje voči iným ustanoveniam pri tokajských vínach a teda voči Maďarskej republike. Pätnásť. § 37 odsek 4 písm. a) za slová „muškát žltý“ sa doplňuje opäť slovo „Zeta“. Znovu je to tá odroda, ktorá nám už chýbala v celom texte. Chcem povedať, že toto je len niekoľko vecí. O nich zrejme ešte budeme viesť diskusiu k tomu, ale bola by som rada, ak by boli zohľadnené, a tiež teda vzhľadom na to, že som nestihla už spracovať návrhy alebo inšpirácie, ktoré mi dali výrobcovia tokajského vína, a bolo toho naozaj veľmi veľa, bolo by naozaj dobré zvážiť, či netreba ešte tento zákon ako celý prepracovať. Takže zatiaľ ďakujem.